Strand se parke-afdeling het 'n hart vir bome | Netwerk24
Strand se parke-afdeling het 'n hart vir bome
Marieta Burger, Strand
Bome is lewe. Dit is wel nie maklik om bome te vestig in Weskus-stranddorpies waar die woeste suidooster en sout seewinde waai nie. In die Strand getuig menige bome se skewe stamme van hul stryd teen die elemente.
Veral een manatokaboom wat met sy koddig skewe kronkelstammetjie 'n interessante baken vir stappers langs Kusweg geword het. Dié boompie het die natuur se aanslae moedig oorleef, maar nie die aanslag van 'n voertuig wat onlangs onwettig op die sypaadjie geparkeer ". . . en met sy sware wiele die kroontjie platgetrap" het nie.
Albert Luckhoff, plaaslike kunstenaar, het ontsteld rondgesoek om hulp om die half-ontwortelde boompie te red. Die volgende oggend kry ons die kontaknommer van Kerschel Jafta, superintendent van die Kaapstad-metro se Strand-parke-afdeling, en hy beloof om dadelik 'n span uit te stuur. Minder as 'n halfuur later word die manatoka, "op een plek die stammetjie so amper middeldeur", met groot sorg weer "regop" getrek (in sy skewe stamposisie en met pale gestut).